十月過鳳山舟回入項王祠用前韵
作者：周文璞
朝代：宋

paragraphs: 墜葉濃於染，孤花凈似霜。
溪山如有待，朱粉玄施妝。
勝境如天上，雄鳴自帝旁。
工陳白玉琯，人坐紫金床。
古兕稱春酒，靈虬換夕香。
風箏猶有韵，星弁忽分行。
念此鋤榛壟，頻來渡葦航。
欲揮終極淚，只廢苦吟章。
慨慷辭歡伯，英雄憶憤王。
逝騅嗟弗及，撞斗恨難量。
起舞何勞短，行歌未要狂。
斷雲將落日，千古助哀凉。